Бушлай сыр тәбедә генә

	Мөмкинлегем барында, көндәлек тормыш өчен кирәк булган вак-төяк әйберләрне күпләп, запас белән алып куярга гадәтләндем. Азык-төлек (токмач, ярма,тоз һ.б), кер порошогы, сабын, теш пастасы ишеләрнең дә тәмам беткәнен көтеп ятмыйм. Запасым булмаса, җаным тыныч түгел. Әле беркөнне район үзәгенә төшкәч, кибеттән биш төргәк шырпы алдым (бер төргәктә ун кап). Алай эчен-тышын да карап тормадым, алдым да сумкама салдым. Кайткач, карасам, шырпыларымның тышына “Красная цена” дип язылган. Телевизордан бу тамга куелган товарларга реклама еш бирелә, “алыгыз, отылмассыз” дип колакка тукып торалар. Кибетләрдәге азык-төлек киштәләрендә дә “Красная цена”лы нинди генә товарлар юк!	  Болар, саклану срогы чыгып барганлыктан, азмы-күпме бәясе төшерелгән яки сыйфатсыз товарлардыр дип уйлыйм үзем һәм андый әйберләрне алмаска тырышам. Гөнаһ шомлыгына каршы, шырпы алганмын шул! Ул шырпы өчен өйдәгеләрдән шактый эләкте үземә (имеш, әйбер ала белмим). Ни өчен дигәндә, каптагы кырык шырпының 3-4е кабына микән?! Кабынганы да газ комфоркасына барып җиткәнче сүнә. Сызгычына, шырпы башына күкерт урынына әллә кызыл балчык кына сылап чыгарганнар инде. Ул илле кап шырпыны нишләтергә инде хәзер. Яңадан андый әйберләргә якын барасым юк! Шулай дидем дә соң, бер баскан тырмага кабат китереп басканымны сизми дә калдым. 
	Гөлфия МӨХӘММӘТГӘРӘЕВА	
Татарстан яшьләре

	№ --- | 14.01.2019	


